Document ID: 32012R0383
Publication Date: 2012-05-04

Title and Content:
NARIADENIE KOMISIE (EÚ) č. 383/2012
zo 4. mája 2012,
ktorým sa stanovujú technické požiadavky s ohľadom na vodičské preukazy, ktoré obsahujú pamäťové médium (mikročip)
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2006/126/ES z 20. decembra 2006 o vodičských preukazoch (1), a najmä na jej článok 1 ods. 2,
keďže:
(1)
V smernici 2006/126/ES sa zabezpečuje spoločný vzor vodičských preukazov vydávaných členskými štátmi, ktorých nepovinnou súčasťou je pamäťové médium (mikročip).
(2)
Zavedenie takéhoto mikročipu do vodičského preukazu by malo umožniť členským štátom ďalej zlepšovať úroveň ochrany pred falšovaním. Takéto spracovanie osobných údajov sa musí vykonávať v súlade s pravidlami Únie ustanovenými okrem iného v smernici Európskeho parlamentu a Rady 95/46/ES (2) o ochrane fyzických osôb pri spracovaní osobných údajov a voľnom pohybe týchto údajov.
(3)
Na zabezpečenie interoperability a primeranej odolnosti voči falšovaniu by mala technická realizácia mikročipu spĺňať určité požiadavky a normy v prípade, že sa členské štáty rozhodnú zaviesť ho do vodičského preukazu.
(4)
Vodičské preukazy s mikročipom by mali podliehať primeranému postupu typového schvaľovania EÚ s cieľom overiť, či spĺňajú uvedené požiadavky. Postup typového schvaľovania EÚ by sa nemal uplatňovať na vodičské preukazy bez mikročipu.
(5)
Technické požiadavky platné pre vodičské preukazy s mikročipom by sa mali opierať o medzinárodne schválené technické normy, najmä o normu Medzinárodnej organizácie pre normalizáciu/Medzinárodnej elektrotechnickej komisie (ISO/IEC) 18013, ktorou sa ustanovuje rámec formátu technického prevedenia a dátový obsah vodičského preukazu v súlade s ISO.
(6)
Opatrenia ustanovené v tomto nariadení sú v súlade so stanoviskom Výboru pre vodičské preukazy,
PRIJALA TOTO NARIADENIE:
Článok 1
Rozsah pôsobnosti
Toto nariadenie sa uplatňuje na vodičské preukazy, ktorých súčasťou je mikročip, vydané v súlade so smernicou 2006/126/ES.
Článok 2
Všeobecné požiadavky
1. Mikročip a údaje v ňom obsiahnuté vrátane všetkých nepovinných alebo doplnkových informácií musia dodržiavať ustanovenia prílohy I k tomuto nariadeniu.
2. Na mikročip sa ukladajú harmonizované údaje o vodičských preukazoch uvedené v odseku I.2.1 prílohy I.
3. Členské štáty uloženie akýchkoľvek doplnkových údajov uvedených v odseku I.2.2 prílohy I na mikročip vopred konzultujú s Komisiou.
Článok 3
Uplatniteľné normy
Zoznam uplatniteľných noriem pre vodičské preukazy s mikročipom sa ustanovuje v prílohe II k tomuto nariadeniu.
Článok 4
Postup typového schválenia EÚ
Vodičské preukazy s mikročipom podliehajú postupu typového schválenia EÚ v súlade s ustanoveniami uvedenými v prílohe III k tomuto nariadeniu.
Článok 5
Osvedčenie o typovom schválení EÚ
1. Po splnení všetkých príslušných ustanovení typového schválenia EÚ v súvislosti s vodičským preukazom s mikročipom v súlade s článkami 2, 3 a 4 tohto nariadenia členský štát vydá výrobcovi alebo jeho zástupcovi osvedčenie o typovom schválení EÚ.
2. V prípade potreby môže členský štát, najmä s cieľom zabezpečiť dodržiavanie ustanovení tohto nariadenia, odňať typové schválenie EÚ, ktoré vydal.
3. Osvedčenia o typovom schválení EÚ a oznámenie o ich odňatí musia byť v súlade so vzorom ustanoveným v prílohe IV k tomuto nariadeniu.
4. Komisii sa poskytnú informácie o všetkých vydaných alebo odňatých osvedčeniach o typovom schválení EÚ. V prípade odňatia sa uvedie podrobné odôvodnenie.
Komisia informuje členské štáty o akomkoľvek odňatí typového schválenia EÚ.
5. Osvedčenia o typovom schválení EÚ vydané členskými štátmi sa vzájomne uznávajú.
Článok 6
Jednotné kontaktné miesta
1. Každý členský štát určí orgán alebo subjekt s pôsobnosťou jednotného kontaktného miesta pre informácie týkajúce sa vodičských preukazov s mikročipom. Jednotné kontaktné miesta prijmú primerané opatrenia vzhľadom na ochranu údajov.
2. Členské štáty oznámia Komisii do troch mesiacov od nadobudnutia účinnosti tohto nariadenia názov a kontaktné údaje jednotného kontaktného miesta určeného v súlade s odsekom 1. Členské štáty bezodkladne informujú Komisiu o akýchkoľvek jeho zmenách.
3. Komisia sprístupní členským štátom zoznam určených jednotných kontaktných miest a spravuje ho.
Článok 7
Ochranná doložka
1. Ak členský štát zistí, že značný počet vodičských preukazov s mikročipom opakovane nespĺňa ustanovenia tohto nariadenia, oznámi to všetkým jednotným kontaktným miestam, dozornému orgánu uvedenému v smernici 94/46/ES a Komisii. Uvedie príslušné čísla osvedčení o typovom schválení EÚ súvisiace s týmito vodičskými preukazmi a opíše neplnenie ustanovení.
2. Členský štát, ktorý vydal tieto vodičské preukazy, bezodkladne problém prešetrí a prijme vhodné nápravné opatrenia a v prípade potreby odníme osvedčenie o typovom schválení EÚ.
Článok 8
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. mája 2012

Classification:
Level 1 Topics: 100145
100160
100158
100154
100150
Level 2 Topics: 100237
100261
100180
100223
100272
Level 3 Topics: 1432
3641
3131
4488
1400
All Topics: 1092
2326
3645
50
5181
5481
5595
773